Գումիստա

Գումիստա (Գումիսթա, աբխազերեն՝ Гәымсҭа, վրացերեն՝ გუმისთა), գյուղ Աբխազիայի Սուխումի շրջանում, Գումիստա գետի ձախ ափին, Սուխումից 6 կմ հյուսիս-արևմուտք։ Գտնվում է ծովի մակարդակից 10 մ բարձրության վրա։ Բնակչությունը 1959 թվականի տվյալներով Գումիստայում ապրում էր 2563 մարդ` հիմնականում հայեր : 1989 թվականին գյուղում բնակվում էր 4177 մարդ, մեծամասնությունը կրկին հայեր, իսկ ներառյալ նաև Գումիստայի գյուղական խորհրդին ենթակա գյուղերը` 7713 բնակիչ (Լեչկոպ, Աչադարա և ներկայումս Սուխումի կազմի մեջ մտնող, նախկին Մայակ գյուղերի հետ միասին)։ 2011 թվականին Գումիստա գյուղական խորհրդի բնակչության թվաքանակը կազմել է 2721 մարդ, որոնցից 1684 (61,9%) - հայեր, 772 (28,4%) - աբխազներ, 128 (4,7%) - ռուսներ, 58 (2,1%) - վրացիներ, 19 (0,7%) - հույներ, 8 (0,3%) - ուկրաինացիներ և 52 (1,9%) - այլ ազգերի ներկայացուցիչներ։ Բնակչությունն զբաղվում է ծխախոտի, եգիպտացորենի, թեյի, բանջարանոցային և ցիտրուսային կուլտուրաների մշակությամբ, այգեգործությամբ, անասնապահությամբ, մեղվաբուծությամբ և շերամապահությամբ։ Խորհրդային տարիներին գյուղն ուներ միջնակարգ դպրոց, ակումբ-կինո, գրադարան և բուժկայան։ Գումիստան հիմնադրել են Սամսունից և Օրդուից գաղթած համշենահայերը` 1883 թվականին։ Գումիստայում է ծնվել թատրոնի և կինոյի հայ դերասան Մայիս Կարագյոզյանը։ Ծանոթագրություններ